WKOD steun 16 dae van aktivisme teen geslagsgeweld | Netwerk24
09 Desember 2020 13:42
Alle amptenare, skoolhoofde, ouers en leerlinge in die Wes-Kaap word aangemoedig om deel te neem aan die internasionale 16 dae van aktivisme teen geweld teen vroue en kinders.
Debbie Schäfer, LUR vir onderwys in die provinsie, sê in 'n verklaring die Wes-Kaapse onderwysdepartement (WKOD) glo bewusmaking oor geslagsgeweld moet deel wees van die alledaagse skoolopleiding om te help om dit te voorkom.
"Ons besef terdeë dat ons 'n rol speel in die ontwikkeling van jong breine en die gedrag van ons leerlinge. Ons wil graag hê die hele gemeenskap moet saam met ons werk, omdat ons dit beslis nie alleen kan doen nie," sê sy.
Optrede teen geslagsgeweld is luidens die verklaring egter nie bloot 'n 16 dae lange gebeurtenis nie.
Debbie Schäfer, die Wes-Kaapse LUR van Onderwys. Foto: Deon Raath
Die kurrikulum in skole speel 'n groot rol om leerlinge te leer hoe om geweld te hanteer, daarteen op te tree en om "die regte keuses te maak".
"Die kwessie van geslagsgeweld word in die kurrikulum bespreek, van gr. 4 tot gr. 12. Die belangrikheid om kinders met kennis, vaardighede en waardes oor hul seksualiteit, geslag, godsdiens en ras toe te rus, kan nie oorbeklemtoon word nie."
Sy doen 'n beroep op leerlinge wat enige soort misbruik ervaar, om die WKOD se tolvrye Veilige Skole-inbelsentrum te bel by 0800 45 46 47. "